Batsa dreig met regsaksie oor tabakverbod(Foto: pixabay) British American Tobacco South Africa (Batsa) het ŉ beroep op Nkosazana Dlamini-Zuma, minister van samewerkende regering en tradisionele sake, gedoen om die verbod op die verkoop van tabakprodukte tydens vlak 4 van die afsonderingstydperk op te hef. Indien dit nie teen Maandag teen 10:00 gedoen word nie, sal Batsa ŉ hofaansoek teen Dlamini-Zuma bring. Batsa sê in ŉ verklaring hy wil dringend duidelikheid kry oor die regering se besluitnemingsproses rondom die voortgesette verbod op die verkoop van tabakprodukte tydens vlak 4 van die afsonderingstydperk. Die stap kom nadat Dlamini-Zuma Woensdagaand in ŉ verrassende wending aangekondig het dat die verbod op die verkoop van tabakprodukte tydens vlak 4 van die afsonderingstydperk steeds geld. Pres. Cyril Ramaphosa het egter verlede week gesê die handel in sigarette sal tydens vlak 4-afsondering toegelaat word. Batsa spreek sy misnoeë met die teenstrydigheid in die verklaring uit aangesien hy reeds besig was met voorbereidings om die verkoop van tabakprodukte in Mei te hervat toe Dlamini-Zuma die aankondiging maak dat sigarette nié tydens vlak 4 verkoop sal word nie. Maroela Media het vroeër berig die departement van samewerkende regering en tradisionele sake en die departement van handel en nywerheid het meer as 70 000 insette van die publiek ontvang nadat ŉ konsepdokument verlede week Saterdag gepubliseer is. Nkosazana Dlamini-Zuma, die minister van samewerkende regering en tradisionele sake (Foto: National Cogta/Twitter) Uit dié insette was navrae oor oefening die gewildste en meer as 22 000 navrae is in dié verband ontvang. Sowat 2 000 insette is ontvang rakende die verkoop van tabakprodukte. “Dit was op sigself bisar en hoogs onreëlmatig, hoofsaaklik omdat Dlamini-Zuma nie die tabakbedryf, kleinhandelaars, tabakverbruikers en ander wat die opheffing van die verbod ondersteun, die geleentheid gegee het om kommentaar te lewer op die voorgestelde herinstelling van die verbod nie. Dit was onbillik en onregmatig,” sê Batsa nou. Batsa wys daarop dat ŉ petisie ter ondersteuning van die ophef van die tabakverbod binne 24 uur die steun van 400 000 mense ontvang het. “Dit is onmoontlik om nie te snap nie dat hierdie haastige aangekondiging en ad-hoc ‘tweede konsultasie’ van die begin af bedoel was om ŉ volledig voorafbepaalde uitslag te lewer … en pres. Ramaphosa se korrek aangekondigde besluit om die beperkings op die verkoop van tabakprodukte onder vlak 4 te verslap om te keer.” Luidens die verklaring verloor die tesourie elke dag R36 miljoen in aksynsbelasting solank die verbod op die verkoop van tabakprodukte voortduur.